Erdogan roser Trump for tilbagetrækning fra Syrien - Avisen.dk
Erdogan roser Trump for tilbagetrækning fra Syrien
Den tyrkiske præsident fremlægger i et interview med The New York Times sine visioner for Syrien efter borgerkrigen. Men Tyrkiets indstilling over for USA's kurdiske allierede i kampen mod Islamisk Stat kan vise sig at være en hæmsko. Her ses Erdogan og Trump ved et møde i Det Hvide Hus i maj 2017. (Foto: Olivier Douliery/Ritzau Scanpix)
Tyrkiets præsident kalder Trumps beslutning for rigtig og erklærer, at Islamisk Stat er besejret i Syrien.
Det siger Recep Tayyip Erdogan, Tyrkiets præsident, i et interview med The New York Times.
I interviewet fremlægger den tyrkiske præsident sit forslag til en plan for udviklingen i Syrien, når borgerkrigen er overstået.
Tyrkiet skal sikre, at "de syriske oppositionsstyrker, der har kæmpet sammen med os, ikke bringes i fare", påpegede han blandt andet.
Tyrkiet hævder, at YPG arbejder sammen med den kurdiske organisation PKK, der i Ankara regnes som en terrororganisation.
Til The New York Times siger Erdogan, at han "ikke har noget udestående med de syriske kurdere", men samtidig har han for nylig betegnet YPG's krigere som "terrorister".
Tyrkiet vil fremadrettet forsøge at opnå større kontrol over kurdisk kontrollerede områder i Syrien og "sikre politisk repræsentation til alle samfundsmedlemmer", siger Erdogan.